**Programa per la Candidatura a la Presidència de l’ACS**

Benvolgudes i benvolguts socis de l’ACS,

Amb aquest missatge voldria presentar-vos les principals propostes que m’agradaria promoure en el marc de la nostra associació durant els propers anys, en el cas de ser escollida presidenta. El meu compromís amb l’Associació en els darrers anys i la bona experiència en treballar amb companys i companyes de diferents universitats catalanes, com recentment he dirigit el Comitè Local Organitzador de la 15a Conferència Europea de Sociologia fa que entomi aquest projecte amb especial il·lusió.

Com a membre que he estat d’anteriors juntes i sòcia de l’ACS des de l’any 1998, no voldria començar sense abans mostrar el meu sincer agraïment i reconeixement a les anteriors juntes amb les quals, amb l’Oriol Homs vam iniciar molts dels projectes que encara perduren i des del mandat del Fidel Molina i després amb la Marta Soler, vam iniciar un camí cap a la democratització i la internacionalització de l’associació, arribant a situar-la en plena igualtat amb les altres associacions nacionals de sociologia, que a dia d’avui integren el consell d’associacions nacionals de *l’European Sociological Association* (ESA). Com actual vice-presidenta de l’ESA i responsable de les Relacions Internacionals, crec que puc contribuir qualitativament a potenciar aquest procés dins de la nostra associació.

En aquest sentit, el programa que presento mostra coherència amb els passos iniciats i en proposa de nous per continuar amb la transformació i els avenços més punters de la sociologia a casa nostra.

**Foment de l’activitat dels grups de treball**. L’associació agrupa multiplicitat de sociòlegs i sociòlogues i professionals de la sociologia d’àmbits molt diversos. Des de la nova presidència continuarem promovent l’activació i la participació dels grups de treball, facilitant i posant a disposició tots els mecanismes i eines de les que disposem per tal que els grups de treball puguin desenvolupar la seva activitat, més enllà del congrés.

**Incloure les veus de tots els socis i sòcies.** Vetllarem per la inclusió de les veus de tots els socis i sòcies i la creació de mecanismes de participació per tal de recollir els vostres suggeriments i propostes de millora. De la mateixa manera, inclourem la veu i la participació dels i les joves en sociologia i de les persones amb més anys d’experiència en la mateixa.

**Transparència i democràcia.** Proposarem revisar els Estatuts, per tal que la presidència se sotmeti anualment a una moció de confiança per part de l’assemblea de socis i sòcies.

Millorarem els mecanismes de transparència vetllant perquè tots i totes les sòcies tinguin a l’abast sempre a través del web els acords presos a les juntes i l’estat de comptes de l’associació per tal que tota la informació de la junta sigui pública.

Continuarem desenvolupant i millorant mecanismes com la Comissió de garanties i el Codi ètic vetllant sempre pel correcte funcionament de l’associació d’acord amb els Estatuts i amb les veus dels socis i sòcies. D’aquesta manera avançarem amb el compromís per una associació totalment igualitària i lliure de violència de gènere i violència de gènere aïlladora.

**Enfortir les relacions amb altres associacions.** Ara que ja som presents a l’ESA i la FES, promourem les col·laboracions amb l’ISA (*International Sociological Association*) per tal de buscar sinèrgies i facilitar la participació dels sociòlegs i les sociòlogues catalanes a les seves xarxes, conferències i activitats acadèmiques. Continuarem treballant per la democratització de les associacions científiques en sociologia, tal com hem fet ja amb la nostra.

**Impacte social de la sociologia.** La sociologia catalana ha estat pionera a l’àmbit internacional en estudiar l’impacte social de les contribucions que la sociologia està fent per la millora de la societat. Aquesta aportació que va iniciar-se sota la meva direcció durant el mandat de l’ex presidenta Marta Soler i amb la col·laboració de molts socis i sòcies, per posar de relleu l’enorme rellevància de la sociologia en la millora dels contextos socials amb els quals treballa, des del mercat laboral, l’educació, la religió, l’urbanisme, la igualtat de gènere o la participació ciutadana, entre molts d’altres.

En aquest mandat, oferirem el nostre exemple a les diferents associacions sociològiques d’àmbit nacional i internacional, fent que vagi més enllà del món acadèmic. D’aquesta manera, des de l’ACS contribuirem, com ja ho estem fent, a recuperar el sentit inicial de la sociologia, com a disciplina capaç d’oferir eines per conèixer i respondre efectivament als problemes de la societat, apropant el coneixement científic a la ciutadania, contemplant tota la seva pluralitat. L’estudi s’adreça i interpel·la a les institucions públiques, a les facultats i departaments de sociologia, als i les professionals, a les empreses, entitats del tercer sector, però sobretot a la ciutadania en general.

**Teresa Sordé Martí**